MT Il-Ġurnal Uffiċjali tal-Unjoni Ewropea L 285/1

It-testi oriġinali NU/KEE biss għandhom effett legali skont id-dritt internazzjonali pubbliku. L-istatus u d-data tad-dħul fis-seħħ ta' dan ir-Regolament għandhom jiġu vverifikati fl-aħħar verżjoni tad-dokument tal-istatus tan-NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html.

Ir-Regolament Nru 7 tal-Kummissjoni Ekonomika għall-Ewropea tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni tal-fanali tal-pożizzjoni ta' quddiem u l-fanali tal-pożizzjoni ta' wara, il-fanali tal-waqfien u l-fanali li jimmarkaw it-truf tal-vettura, għall-vetturi bil-mutur (barra l-muturi) u t-trejlers tagħhom

Li jinkorpora t-test validu kollu sa:

Is-suppliment 23 għas-serje ta' emendi 02 — Id-data tad-dħul fis-seħħ: 9 ta' Ottubru 2014

WERREJ

REGOLAMENT

Kamp ta' applikazzjoni

1. Definizzjonijiet

2. Applikazzjoni għall-approvazzjoni

3. Immarkar

4. Approvazzjoni

5. Speċifikazzjonijiet ġenerali

6. Intensità tad-dawl mitfugħ

7. Proċedura tat-test

8. Il-kulur tad-dawl mitfugħ

9. Konformità tal-produzzjoni

10. Penali għal nuqqas ta' konformità tal-produzzjoni

11. Produzzjoni mwaqqfa għalkollox

12. Rimarki rigward il-kuluri u apparati partikolari

13. Ismijiet u indirizzi ta' Servizzi Tekniċi responsabbli mit-twettiq ta' testijiet ta' approvazzjoni u tal-Awtoritajiet għall-Approvazzjoni tat-Tip

14. Dispożizzjonijiet tranżitorji

ANNESSI

1. Fanali tal-pożizzjoni ta' quddiem u ta' wara, fanali li jimmarkaw it-truf tal-vettura u fanali tal-waqfien: angoli minimi meħtieġa għad-distribuzzjoni tad-dawl fl-ispazju ta' dawn il-fanali

2. Komunikazzjoni

3. Eżempji ta' arranġamenti tal-marki tal-approvazzjoni

4. Kejl fotometriku

5. Rekwiżiti minimi għall-proċeduri ta' kontroll tal-konformità tal-produzzjoni

6. Rekwiżiti minimi għat-teħid ta' kampjuni minn spettur

KAMP TA' APPLIKAZZJONI

Dan ir-Regolament japplika għal:

Fanali tal-pożizzjoni ta' quddiem u ta' wara u fanali tal-waqfien għall-vetturi tal-kategoriji L, M, N, N, O u T (1); u,

Fanali li jimmarkaw it-truf tal-vettura għall-vetturi tal-kategoriji M, N, O u T.

1. DEFINIZZJONIJIET

Għall-iskop ta' dan ir-Regolament,

1.1. “Fanal tal-pożizzjoni ta' quddiem” tfisser il-fanal li jintuża biex jindika l-preżenza u l-wisa' tal-vettura meta wieħed jaraha minn quddiem;

1.2. “Fanal tal-pożizzjoni ta' wara” tfisser il-fanal li jintuża biex jindika l-preżenza u l-wisa' tal-vettura meta wieħed jaraha minn wara;

1.3. “Fanal tal-waqfien” tfisser il-fanal li jintuża biex jindika lill-utenti l-oħra tat-triq li qegħdin wara l-vettura li s-sewwieq tagħha qed japplika l-brejk ta' servizz. Il-fanali tal-waqfien jistgħu jiġu attivati bl-applikazzjoni ta' ritardatur jew apparat simili;

1.4. “Fanal li jimmarka t-truf tal-vettura” tfisser il-fanal installat qrib it-tarf estrem ta' barra u mill-aktar qrib possibli tal-parti ta' fuq tal-vettura u maħsub biex tindika b'mod ċar il-wisa' totali tal-vettura. Fil-każ ta' ċerti vetturi u trejlers b'magna, dan il-fanal huwa maħsub biex jikkumplimenta l-fanali tal-pożizzjoni tal-vettura u jiġbed attenzjoni speċjali għall-profil estern tagħha;

1.5. Definizzjonijiet tat-termini:

Id-definizzjonijiet mogħtija fir-Regolament Nru 48 u s-serje ta' emendi tiegħu li jkunu fis-seħħ fiż-żmien tal-applikazzjoni għall-approvazzjoni tat-tip għandhom japplikaw għal dan ir-Regolament.

1.6. “Fanali tal-pożizzjoni ta' quddiem u ta' wara, fanali tal-waqfien u fanali li jimmarkaw it-truf tal-vettura ta' tip differenti”, tfisser fanali li jvarjaw, f'kull kategorija msemmija, f'aspetti essenzjali bħal:

(a) L-isem jew il-marka kummerċjali;

(b) Il-karatteristiċi tas-sistema ottika, (livelli ta' intensità, angoli ta' distribuzzjoni tad-dawl, kategorija tas-sors tad-dawl, modulu tas-sors tad-dawl, eċċ.);

(c) Is-sistema użata biex tnaqqas l-illuminazzjoni bil-lejl — fil-każ ta' fanali tal-waqfien b'żewġ livelli ta' intensità.

Tibdil fil-kulur tas-sors tad-dawl jew fil-kulur ta' kwalunkwe filtru ma jikkostitwixxix bidla tat-tip.

1.7. Ir-referenzi li saru f'dan ir-Regolament għal bozza/bozoz tal-filament standard (étalon) u għar-Regolament Nru 37 għandhom jirreferu għar-Regolament Nru 37 u s-serje ta' emendi tiegħu li jkunu fis-seħħ fiż-żmien tal-applikazzjoni għall-approvazzjoni tat-tip.

Ir-referenzi li saru f'dan ir-Regolament għal sors(i) tad-dawl LED standard (étalon) u għar-Regolament Nru 128 għandhom jirreferu għar-Regolament Nru 128 u s-serje ta' emendi tiegħu li jkunu fis-seħħ fiż-żmien tal-applikazzjoni għall-approvazzjoni tat-tip.

2. APPLIKAZZJONI GĦALL-APPROVAZZJONI

2.1. L-applikazzjoni għall-approvazzjoni għandha titressaq mid-detentur tal-isem jew tal-marka kummerċjali jew mir-rappreżentant tiegħu akkreditat kif xieraq. Din għandha tispeċifika:

2.1.1. L-iskop jew skopijiet li huwa maħsub għalih jew għalihom l-apparat sottomess għall-approvazzjoni u jekk jistax jintuża ukoll f'tagħmir ta' żewġ fanali tal-istess għamla/tip;

2.1.2. Fil-każ ta' fanal li jimmarka t-truf tal-vettura, indikazzjoni ta' jekk huwiex maħsub biex jitfa' dawl abjad jew dawl aħmar;

2.1.3. Fil-każ ta' fanal tal-waqfien tal-kategorija S3 jew S4, jekk hux maħsub biex jitwaħħal fuq barra jew fuq ġewwa (wara t-tieqa ta' wara) tal-vettura;

2.1.4. Jekk l-apparat jipproduċix intensità luminuża stabbli (kategorija R, R1, RM1, S1 jew S3) jew intensità luminuża varjabbli (kategorija R2, RM2, S2 jew S4).

2.1.5. Skont l-għażla tal-applikant, li l-apparat jista' jiġi installat fuq il-vettura b'inklinazzjonijiet differenti tal-assi ta' referenza fir-rigward tal-pjani ta' referenza tal-vettura u tal-art jew idur madwar l-assi ta' referenza tiegħu; dawn il-kundizzjonijiet differenti tal-installazzjoni għandhom jiġu indikati fil-formola tal-komunikazzjoni.

2.2. Għal kull tip ta' apparat, l-applikazzjoni għandha tkun akkumpanjata minn:

2.2.1. Disinji, fi tliet kopji, f'dettall biżżejjed li jippermettu l-identifikazzjoni tat-tip tal-apparat u li juri dan li ġej: (a) f'liema pożizzjoni(jiet) ġeometrika/ċi l-apparat (u jekk applikabbli għall-fanali tal-kategorija S3 jew S4, it-tieqa ta' wara) jista' jitwaħħal mal-vettura; l-assi ta' osservazzjoni li għandu jiġi kkunsidrat huwa l-assi ta' referenza fit-testijiet (angolu orizzontali H = 0°, angolu vertikali V = 0°); u l-punt li għandu jiġi kkunsidrat bħala ċ-ċentru tar-referenza fit-testijiet imsemmija. (b) Il-kundizzjonijiet ġeometriċi tal-installazzjoni tal-apparat(i) li jissodisfa(w) ir-rekwiżiti tal-paragrafu 6; (c) Fil-każ ta' sistema ta' fanali interdipendenti, il-fanal interdipendenti jew it-taħlita ta' fanali interdipendenti li jissodisfa(w) ir-rekwiżiti tal-paragrafi 5.10 u 6.1 u tal-Anness 4 ta' dan ir-Regolament; (d) Il-pożizzjoni maħsuba għan-numru tal-approvazzjoni u s-simboli addizzjonali fir-rigward taċ-ċirku tal-marka tal-approvazzjoni.

2.2.2. Deskrizzjoni teknika qasira li tiddikjara, b'mod partikolari, bl-eċċezzjoni ta' fanali li jkollhom sorsi tad-dawl li mhumiex sostitwibbli: (a) Il-kategorija jew kategoriji ta' bozza/bozoz tal-filament preskritti; din il-kategorija ta' bozza tal-filament għandha tkun waħda minn dawk inklużi fir-Regolament Nru 37 u s-serje ta' emendi tiegħu fis-seħħ fiż-żmien tal-applikazzjoni għall-approvazzjoni tat-tip; fil-każ ta' fanal tal-waqfien tal-kategorija S3 jew S4, li huwa maħsub li jintrama ġewwa l-vettura, id-deskrizzjoni teknika għandha tinkludi l-ispeċifikazzjoni tal-proprjetajiet ottiċi (trażmissjoni, kulur, inklinazzjoni, eċċ.) tat-tieqa/twieqi ta' wara; u/jew (b) Il-kategorija jew kategoriji ta' sors(i) tad-dawl LED preskritta/i; din il-kategorija ta' sorsi tad-dawl LED għandha tkun waħda minn dawk inklużi fir-Regolament Nru 128 u s-serje ta' emendi tiegħu fis-seħħ fiż-żmien tal-applikazzjoni għall-approvazzjoni tat-tip; u/jew (c) Il-kodiċi speċifika ta' identifikazzjoni tal-modulu tas-sors tad-dawl. Fil-każ ta' fanal tal-waqfien tal-kategorija S3 jew S 4, li huwa maħsub biex jintrama ġewwa l-vettura, id-deskrizzjoni teknika għandha tinkludi l-ispeċifikazzjoni tal-proprjetajiet ottiċi (trażmissjoni, kulur, l-inklinazzjoni, eċċ.) tat-tieqa/twieqi ta' wara (i).

2.2.3. Fil-każ ta' fanal b'intensità luminuża varjabbli, deskrizzjoni konċiża tal-kontroll tal-intensità varjabbli, dijagramma tal-arranġament u speċifikazzjoni tal-karatteristiċi tas-sistema li tiżgura ż-żewġ livelli ta' intensità;

2.2.4. Żewġ kampjuni; jekk l-approvazzjoni tiġi applikata għal apparati li mhumiex identiċi iżda huma simetriċi u adattati biex jintramaw wieħed fuq in-naħa tax-xellug u l-ieħor fuq in-naħa tal-lemin tal-vettura, iż-żewġ kampjuni sottomessi jistgħu jkunu identiċi u adattati biex jintramaw fuq in-naħa tal-lemin biss jew fuq in-naħa tax-xellug biss tal-vettura. Fil-każ ta' fanal b'intensità luminuża varjabbli l-applikazzjoni għandha tkun akkumpanjata wkoll mill-kontroll tal-intensità varjabbli jew ġeneratur li jipprovdi l-istess sinjal(i).

2.2.5. Fil-każ ta' fanal tal-waqfien tal-kategorija S3 jew S4 li huwa maħsub biex jintrama ġewwa l-vettura, plejt jew plejts kampjun (fil-każ ta' possibbiltajiet differenti) li għandhom il-proprjetajiet ottiċi ekwivalenti li jikkorrispondu għal dawk tat-tieqa/twieqi ta' wara attwali.

3. IMMARKAR

Apparati sottomessi għall-approvazzjoni:

3.1. Għandu jkollhom l-isem jew il-marka kummerċjali tal-applikant; din il-marka għandha tkun tinqara b'mod ċar u ma tkunx tista' titħassar;

3.2. Bl-eċċezzjoni tal-fanali li jkollhom sorsi tad-dawl li mhumiex sostitwibbli, għandu jkollhom indikazzjoni li tinqara b'mod ċar u ma tkunx tista' titħassar u li turi:

(a) Il-kategorija jew kategoriji ta' sors(i) tad-dawl preskritta/i; u/jew

(b) Il-kodiċi speċifika ta' identifikazzjoni tal-modulu tas-sors tad-dawl.

3.3. Għandhom jinkludu spazju ta' daqs suffiċjenti għall-marka tal-approvazzjoni u s-simboli addizzjonali preskritti fil-paragrafu 4.2 ta' hawn taħt; dan l-ispazju għandu jintwera fid-disinji msemmija fil-paragrafu 2.2.1 ta' hawn fuq;

3.4. Fil-każ ta' fanali b'tagħmir elettroniku għall-kontroll tas-sors tad-dawl jew b'kontroll tal-intensità varjabbli u/jew sorsi tad-dawl li mhumiex sostitwibbli u/jew modulu/i ta' sors/i tad-dawl, dawn għandu jkollhom il-marka tal-vultaġġ nominali jew il-medda ta' vultaġġ u potenza massima nominali.

3.5. Fanali li jaħdmu b'vultaġġi li mhumiex il-vultaġġi stmati nominali ta' 6 V, 12 V jew 24 V rispettivament, permezz tal-applikazzjoni ta' tagħmir elettroniku għall-kontroll tas-sors tad-dawl jew kontroll tal-intensità varjabbli li ma jkunx parti mill-fanal, jew li għandhom modalità ta' tħaddim sekondarja, għandu jkollhom ukoll marki li juru l-vultaġġ nominali ta' disinn sekondarju.

3.6. Fil-każ ta' modulu/i tas-sors/i tad-dawl, il-modulu/i tas-sors/i tad-dawl, għandu jkollu/jkollhom:

3.6.1. L-isem jew il-marka kummerċjali tal-applikant; din il-marka għandha tkun tinqara b'mod ċar u ma tkunx tista' titħassar;

3.6.2. Il-kodiċi speċifika tal-identifikazzjoni tal-modulu; din il-marka għandha tkun tinqara b'mod ċar u ma tkunx tista' titħassar. Din il-kodiċi speċifika tal-identifikazzjoni għandha tinkludi l-ittri tal-bidu “MD” għal “MODULU” segwiti bil-marka tal-approvazzjoni mingħajr iċ-ċirku kif preskritt fil-paragrafu 4.2.1.1 ta' hawn taħt u, f'każ li jintużaw diversi moduli ta' sorsi tad-dawl mhux identiċi, segwiti b'simboli jew karattri addizzjonali; din il-kodiċi speċifika tal-identifikazzjoni għandha tidher fid-disinji msemmija fil-paragrafu 2.2.1 ta' hawn fuq. Il-marka tal-approvazzjoni m'għandhiex neċessarjament tkun l-istess bħal dik fuq il-fanal li fih jintuża l-modulu, iżda ż-żewġ marki għandhom ikunu mill-istess applikant.

3.6.3. Il-marki tal-vultaġġ nominali u l-medda ta' vultaġġ u potenza massima nominali.

3.7. It-tagħmir elettroniku għall-kontroll tas-sors ta' dawl jew il-kontroll ta' intensità varjabbli li jkun parti mill-fanal iżda ma jkunx inkluż fil-bodi tal-fanal, għandu jkollu l-isem tal-manifattur u n-numru ta' identifikazzjoni tiegħu.

4. APPROVAZZJONI

4.1. Ġenerali

4.1.1. Jekk iż-żewġ apparati ppreżentati skont il-paragrafu 2.2.4 ta' hawn fuq jissodisfaw ir-rekwiżiti ta' dan ir-Regolament, l-approvazzjoni għandha tingħata. L-apparati kollha ta' sistema ta' fanali interdipendenti għandhom jiġu soġġetti għall-approvazzjoni tat-tip mill-istess applikant.

4.1.2. Meta żewġ fanali jew iktar ikunu parti mill-istess unità ta' fanali raggruppati, ikkombinati jew inkorporati reċiprokament, tista' tingħata l-approvazzjoni biss jekk kull wieħed minn dawn il-fanali jissodisfa d-dispożizzjonijiet stabbiliti f'dan ir-Regolament jew f'xi Regolament ieħor. Fanali li ma jissodisfawx id-dispożizzjonijiet ta' kwalunkwe minn dawk ir-Regolamenti m'għandhomx ikunu parti minn dik l-unità ta' fanali raggruppati, ikkombinati jew inkorporati reċiprokament. Din id-dispożizzjoni m'għandhiex tapplika għal fanali ta' quddiem mgħammra b'bozza tal-filament doppju, fejn raġġ wieħed biss huwa approvat.

4.1.3. Għandu jiġi assenjat numru tal-approvazzjoni lil kull tip approvat. L-ewwel żewġ ċifri tiegħu (fil-preżent, 02) għandhom jindikaw is-serje ta' emendi li jinkorporaw l-emendi tekniċi ewlenin l-aktar reċenti li saru lir-Regolament meta nħarġet l-approvazzjoni. L-istess Parti Kontraenti m'għandhiex tassenja l-istess numru lil tip ta' apparat ieħor kopert minn dan ir-Regolament, minbarra f'każ li l-approvazzjoni tiġi estiża għal apparat li jvarja biss mill-apparat diġà approvat fil-kulur tad-dawl mormi.

4.1.4. Notifika tal-approvazzjoni jew ta' estensjoni jew ċaħda jew ta' rtirar tal-approvazzjoni jew produzzjoni mwaqqfa għalkollox ta' tip ta' apparat skont dan ir-Regolament għandha tiġi komunikata lill-Partijiet tal-Ftehim tal-1958 li japplikaw dan ir-Regolament, permezz ta' formola konformi mal-mudell fl-Anness 2 ta' dan ir-Regolament.

4.1.5. Kull apparat konformi mat-tip approvat skont dan ir-Regolament għandu jkollu, fl-ispazju msemmi fil-paragrafu 3.3 ta' hawn fuq, u flimkien mal-marki preskritti fil-paragrafi 3.1 u 3.2 jew 3.4 rispettivament, marka ta' approvazzjoni kif deskritt fil-paragrafi 4.2 u 4.3 ta' hawn taħt.

4.2. Il-kompożizzjoni tal-marka tal-approvazzjoni:

Il-marka tal-approvazzjoni għandha tkun komposta minn:

4.2.1. Marka tal-approvazzjoni internazzjonali, magħmula minn:

4.2.1.1. Ċirku madwar l-ittra “E” segwit bin-numru li jiddistingwi l-pajjiż li ġie mogħti l-approvazzjoni (2);

4.2.1.2. In-numru tal-approvazzjoni preskritt fil-paragrafu 4.1.3 ta' hawn fuq;

4.2.2. Is-simbolu jew simboli addizzjonali li ġejjin:

4.2.2.1. Fuq apparati li jissodisfaw ir-rekwiżiti ta' dan ir-Regolament fir-rigward ta' fanali tal-pożizzjoni ta' quddiem, l-ittra “A”;

4.2.2.2. Fuq apparati li jissodisfaw ir-rekwiżiti ta' dan ir-Regolament fir-rigward ta' fanali tal-pożizzjoni ta' wara, l-ittra “R” segwita jew le bil-Figura “1” meta l-apparat jipproduċi intensità luminuża stabbli u bil-Figura “2” meta l-apparat jipproduċi intensità luminuża varjabbli;

4.2.2.3. Fuq apparati li jissodisfaw ir-rekwiżiti ta' dan ir-Regolament fir-rigward ta' fanali li jimmarkaw it-truf tal-vettura fuq quddiem, l-ittri “AM”;

4.2.2.4. Fuq apparati li jissodisfaw ir-rekwiżiti ta' dan ir-Regolament fir-rigward ta' fanali li jimmarkaw it-truf tal-vettura fuq wara, l-ittri “RM” segwiti bil-Figura “1” meta l-apparat jipproduċi intensità luminuża stabbli u bil-Figura “2” meta l-apparat jipproduċi intensità luminuża varjabbli;

4.2.2.5. Fuq apparati li jissodisfaw ir-rekwiżiti ta' dan ir-Regolament fir-rigward tal-fanali tal-waqfien, l-ittra “S” segwita bil-figura: “1” Meta l-apparat jipproduċi intensità luminuża stabbli; “2” Meta l-apparat jipproduċi intensità luminuża varjabbli; “3” Meta l-apparat jissodisfa r-rekwiżiti speċifiċi għall-fanali tal-waqfien tal-kategorija S3 u jipproduċi intensità luminuża stabbli; “4” Meta l-apparat jissodisfa r-rekwiżiti speċifiċi għall-fanali tal-waqfien tal-kategorija S4 u jipproduċi intensità luminuża varjabbli;

4.2.2.6. Fuq apparat li jinkludi kemm fanal tal-pożizzjoni ta' wara kif ukoll fanal tal-waqfien li jissodisfaw ir-rekwiżiti ta' dan ir-Regolament fir-rigward ta' dawn il-fanali, l-ittri “R” jew “R1” jew “R2” u “S1” jew “S2” skont il-każ, separati minn sing orizzontali;

4.2.2.7. Fuq fanali tal-pożizzjoni ta' quddiem jew ta' wara li l-angoli ta' viżibilità tagħhom ikunu asimmetriċi fir-rigward tal-assi ta' referenza f'direzzjoni orizzontali, u fuq fanali li jimmarkaw it-truf tal-vettura fuq quddiem jew fuq wara, vleġġa orizzontali li tipponta lejn in-naħa li fuqha l-ispeċifikazzjonijiet fotometriċi huma ssodisfati sa angolu ta' 80° H;

4.2.2.8. Fuq apparati li jistgħu jintużaw bħala parti minn tagħmir ta' żewġ fanali, l-ittra addizzjonali “D” fuq in-naħa tal-lemin tas-simbolu msemmi fil-paragrafi 4.2.2.1 u 4.2.2.6.;

4.2.2.9. Fuq apparati b'distribuzzjoni tad-dawl imnaqqsa b'konformità mal-paragrafu 2.3 fl-Anness 4 ta' dan ir-Regolament, vleġġa wieqfa li titlaq minn segment mimdud u li tipponta 'l isfel.

4.2.2.10. Fuq fanali interdipendenti, li jistgħu jintużaw bħala parti minn sistema ta' fanali interdipendenti, l-ittra addizzjonali “Y” fuq in-naħa tal-lemin tas-simbolu msemmi fil-paragrafi 4.2.2.1 sa 4.2.2.6 għandhom jiġu mmarkati fuq kull apparat.

4.2.3. Iż-żewġ ċifri tan-numru tal-approvazzjoni (fil-preżent, 02, li jikkorrispondu għas-serje a' emendi 02 li daħlu fis-seħħ fil-5 ta' Mejju 1991), li jindikaw is-serje ta' emendi li jinkorporaw l-emendi tekniċi ewlenin l-aktar reċenti li saru fir-Regolament fiż-żmien tal-għoti tal-approvazzjoni u, jekk meħtieġ, il-vleġġa meħtieġa jistgħu jiġu mmarkati viċin is-simboli addizzjonali ta' hawn fuq.

4.2.4. Il-marki u s-simboli msemmija fil-paragrafi 4.2.1 u 4.2.2 ta' hawn fuq għandhom ikunu jinqraw b'mod ċar u ma jistgħux jitħassru anke meta l-apparat jitwaħħal fil-vettura.

4.3. L-arranġament tal-marka tal-approvazzjoni:

4.3.1. Fanali indipendenti

L-Anness 3, fil-paragrafi 1 sa 6, jagħti eżempji tal-marka tal-approvazzjoni bis-simboli addizzjonali msemmija hawn fuq.

Jekk tipi differenti ta' fanali li jikkonformaw mar-rekwiżiti ta' diversi Regolamenti jużaw l-istess lenti interna li jkollha l-istess kulur jew kulur differenti, tista' titwaħħal marka tal-approvazzjoni internazzjonali unika, li tikkonsisti f'ċirku madwar l-ittra “E” segwit bin-numru li jiddistingwi l-pajjiż li ta l-approvazzjoni, u bin-numru tal-approvazzjoni. Din il-marka tal-approvazzjoni tista' titpoġġa f'kull post fuq il-fanal, sakemm:

4.3.1.1. Din tkun viżibbli wara l-installazzjoni tagħhom.

4.3.1.2. Is-simbolu ta' identifikazzjoni għal kull fanal, xieraq għal kull Regolament li skontu ngħatat l-approvazzjoni, flimkien mas-serje korrispondenti ta' emendi li jinkorporaw l-emendi tekniċi prinċipali l-aktar reċenti għar-Regolament fiż-żmien tal-ħruġ tal-approvazzjoni, u jekk ikun neċessarju, il-vleġġa meħtieġa, għandhom ikunu mmarkati.

4.3.1.3. Id-daqs tal-komponenti ta' marka tal-approvazzjoni unika ma għandux ikun iżgħar mid-daqs minimu meħtieġ għall-iżgħar marka individwali skont ir-Regolament li taħtu ngħatat l-approvazzjoni.

4.3.1.4. Il-bodi ewlieni tal-fanal għandu jinkludi l-ispazju deskritt fil-paragrafu 3.3 ta' hawn fuq u għandu jkollu l-marka tal-approvazzjoni tal-funzjoni(jiet) attwali.

4.3.1.5. Il-paragrafu 7 tal-Anness 3 ta' dan ir-Regolament jagħti eżempji ta' marka tal-approvazzjoni bis-simboli addizzjonali msemmija hawn fuq.

4.3.2. Fanali raggruppati, ikkombinati jew inkorporati reċiprokament

4.3.2.1. Meta fanali raggruppati, ikkombinati jew inkorporati reċiprokament jinstabu li jikkonformaw mar-rekwiżiti ta' diversi Regolamenti, tista' titwaħħal marka tal-approvazzjoni internazzjonali unika, li tikkonsisti f'ċirku madwar l-ittra “E” segwit bin-numru li jiddistingwi l-pajjiż li ta l-approvazzjoni, u numru tal-approvazzjoni. Din il-marka tal-approvazzjoni tista' titqiegħed fuq kwalunkwe parti tal-fanali raggruppati, ikkombinati jew inkorporati reċiprokament, sakemm:

4.3.2.1.1. Din tkun viżibbli wara l-installazzjoni tagħhom;

4.3.2.1.2. L-ebda komponent li jittrażmetti d-dawl tal-fanali raggruppati, ikkombinati jew inkorporati reċiprokament ma jista' jitneħħa mingħajr ma titneħħa simultanjament il-marka tal-approvazzjoni.

4.3.2.2. Is-simbolu tal-identifikazzjoni għal kull fanal, xieraq għal kull Regolament li taħtu ngħatat l-approvazzjoni, flimkien mas-serje korrispondenti ta' emendi li jinkorporaw l-emendi tekniċi prinċipali l-aktar reċenti fir-Regolament fiż-żmien li nħarġet l-approvazzjoni u, jekk ikun neċessarju, il-vleġġa meħtieġa għandhom ikunu mmarkati:

4.3.2.2.1. Jew fuq is-superfiċje adatt li jitfa' d-dawl,

4.3.2.2.2. Jew fi grupp, b'tali mod li kull wieħed mill-fanali raggruppati, ikkombinati jew inkorporati reċiprokament jista' jiġi identifikat b'mod ċar.

4.3.2.3. Id-daqs tal-komponenti ta' marka tal-approvazzjoni unika ma għandux ikun iżgħar mid-daqs minimu meħtieġ għall-iżgħar marka tal-approvazzjoni individwali skont ir-Regolament li taħtu ngħatat l-approvazzjoni.

4.3.2.4. Għandu jiġi assenjat numru tal-approvazzjoni lil kull tip approvat. L-istess Parti Kontraenti ma tistax tagħti l-istess numru lil tip ieħor ta' fanali raggruppati, ikkombinati jew inkorporati reċiprokament kopert minn dan ir-Regolament.

4.3.2.5. Il-Paragrafu 8 tal-Anness 3 ta' dan ir-Regolament jagħti eżempji ta' marki tal-approvazzjoni għal fanali raggruppati, ikkombinati jew inkorporati reċiprokament bis-simboli addizzjonali kollha msemmija hawn fuq.

4.3.3. Fanali inkorporati reċiprokament b'tip ta' fanal ta' quddiem li l-lenti tiegħu tintuża wkoll għal tipi oħra ta' fanali ta' quddiem

Id-dispożizzjonijiet stabbiliti fil-paragrafu 4.3.2 ta' hawn fuq huma applikabbli.

4.3.3.1. Madankollu, jekk tipi differenti ta' fanali ta' quddiem jew ta' unitajiet ta' fanali, inkluż fanal ta' quddiem, jinkludu l-istess lenti, din il-lenti jista' jkollha marki tal-approvazzjoni differenti relatati ma' dawn it-tipi ta' fanali ta' quddiem jew unitajiet jew fanali, sakemm il-bodi ewlieni tal-fanal ta' quddiem, anke jekk ma jistax jiġi sseparat mil-lenti, jinkludi wkoll l-ispazju deskritt fil-paragrafu 3.3 ta' hawn fuq u jkollu l-marki tal-approvazzjoni tal-funzjonijiet attwali. Jekk tipi differenti ta' fanali ta' quddiem jinkludu l-istess bodi ewlieni, dan jista' jingħata l-marki tal-approvazzjoni differenti.

4.3.3.2. Il-paragrafu 9 tal-Anness 3 ta' dan ir-Regolament jagħti eżempji ta' marki tal-approvazzjoni relatati ma' fanali li huma inkorporati reċiprokament ma' fanal ta' quddiem.

4.3.4. Il-marka tal-approvazzjoni għandha tkun tinqara b'mod ċar u ma tkunx tista' titħassar. Tista' titqiegħed fuq parti ta' ġewwa jew ta' barra (trasparenti jew le) tal-apparat li ma tistax tiġi separata mill-parti trasparenti tal-apparat li jitfa' d-dawl. Ikun xi jkun il-każ, il-marki għandhom ikunu viżibbli meta l-apparat jitwaħħal fuq il-vettura jew meta tinfetaħ xi parti li tiċċaqlaq, bħall-bonit, l-għatu tal-bagoll jew xi bieba.

5. SPEĊIFIKAZZJONIJIET ĠENERALI

5.1. Kull apparat għandu jikkonforma mal-ispeċifikazzjonijiet imsemmija fil-paragrafi 6 u 8 ta' hawn taħt.

5.2. L-apparati għandhom ikunu ddisinjati u mibnija b'mod li f'kundizzjonijiet tal-użu normali, minkejja l-vibrazzjonijiet li jkunu soġġetti għalihom f'dawn il-kundizzjonijiet, jibqa' jiġi żgurat it-tħaddim tagħhom b'mod sodisfaċenti u ma jitilfux il-karatteristiċi stipulati b'dan ir-Regolament.

5.3. Il-fanali li jkunu ġew approvati bħala fanali tal-pożizzjoni ta' quddiem jew ta' wara, għandhom jiġu kkunsidrati wkoll fanali li jimmarkaw it-truf tal-vettura approvati.

5.4. Fanali tal-pożizzjoni ta' quddiem u ta' wara raggruppati, ikkombinati jew inkorporati reċiprokament jistgħu jintużaw ukoll bħala fanali li jimmarkaw it-truf tal-vettura.

5.5. Il-fanali tal-pożizzjoni, li huma reċiprokament inkorporati ma' funzjoni oħra, permezz tal-użu ta' sors ta' dawl komuni, u ddisinjati biex joperaw permanentement b'sistema addizzjonali għar-regolazzjoni tal-intensità tad-dawl mitfugħ, huma awtorizzati.

5.5.1. Madankollu, fil-każ ta' fanal tal-pożizzjoni ta' wara inkorporat reċiprokament ma' fanal tal-waqfien, l-apparat għandu jew:

(a) Ikun parti minn arranġament ta' sors ta' dawl multiplu, jew

(b) Ikun maħsub għall-użu f'vettura mgħammra b'sistema ta' monitoraġġ ta' falliment għal dik il-funzjoni.

Fi kwalunkwe każ, għandha titniżżel nota fid-dokument tal-komunikazzjoni.

5.6. Fil-każ ta' moduli ta' sorsi tad-dawl, għandu jiġi verifikat li:

5.6.1. Id-disinn tal-modulu/i ta' sors(i) tad-dawl għandu jkun tali:

(a) Li kull modulu tas-sors tad-dawl jista' jitwaħħal biss fil-pożizzjoni maħsuba u korretta u jista' jitneħħa biss bl-użu tal-għodda;

(b) Li jekk ikun hemm aktar minn modulu ta' sors tad-dawl wieħed użat fil-qafas għall-apparat, fl-istess qafas tal-fanal ma jistgħux jiġu skambjati moduli ta' sorsi tad-dawl li jkollhom karatteristiċi differenti.

5.6.2. Il-modulu/i tas-sors(i) tad-dawl għandu jkun iddisinjat b'tali mod li ma jistax jiġi mbagħbas.

5.6.3. Modulu ta' sors tad-dawl għandu jkun iddisinjat b'tali mod li irrispettivament mill-użu tal-għodda, ma jista' jiġi skambjat mekkanikament mal-ebda sors tad-dawl sostitwibbli li jkun approvat.

5.7. Jekk il-fanal tal-pożizzjoni ta' quddiem jinkorpora ġeneratur ta' radjazzjoni infraħamra wieħed jew iktar, ir-rekwiżiti fotometriċi u tal-kulur għal dan il-fanal tal-pożizzjoni ta' quddiem għandhom jiġu ssodisfati kemm bit-tħaddim tal-ġeneratur(i) tar-radjazzjoni infraħamra kif ukoll mingħajru.

5.8. F'każ ta' falliment tal-kontroll tal-intensità varjabbli ta':

(a) Fanal tal-pożizzjoni ta' wara tal-kategorija R2 li jitfa' iktar mill-valur massimu tal-kategorija R jew R1;

(b) Fanal li jimmarka t-truf tal-vettura fuq wara tal-kategorija RM2 li jitfa' iktar mill-valur massimu tal-kategorija RM1;

(c) Fanal tal-waqfien tal-kategorija S2 li jitfa' iktar mill-valur massimu tal-kategorija S1;

(d) fanal tal-waqfien tal-kategorija S4 li jitfa' iktar mill-valur massimu tal-kategorija S3;

Ir-rekwiżiti ta' intensità luminuża stabbli tal-kategorija rispettiva għandhom jiġu ssodisfati awtomatikament.

5.9. Fil-każ ta' sors/i tad-dawl sostitwibbli:

5.9.1. Tista' tintuża kwalunkwe kategorija jew kategoriji ta' sors(i) tad-dawl approvata/i skont ir-Regolament Nru 37 u/jew ir-Regolament Nru 128, sakemm ma jkun hemm ebda restrizzjoni fuq l-użu fir-Regolament Nru 37 u s-serje ta' emendi tiegħu li jkunu fis-seħħ fil-ħin tal-applikazzjoni għall-approvazzjoni tat-tip jew fir-Regolament Nru 128 u s-serje ta' emendi tiegħu li jkunu fis-seħħ fil-ħin tal-applikazzjoni għall-approvazzjoni tat-tip.

5.9.2. Id-disinn tal-apparat għandu jkun tali li s-sors tad-dawl ma jkun jista' jitwaħħal fl-ebda pożizzjoni ħlief f'dik it-tajba.

5.9.3. Il-ħowlder tas-sors tad-dawl għandu jikkonforma mal-karatteristiċi mogħtija fil-Pubblikazzjoni tal-IEC 60061. Tapplika l-folja tad-dejta ta' dan il-ħowlder għall-kategorija tas-sors tad-dawl użat.

5.10. Is-sistema ta' fanali interdipendenti għandha tissodisfa r-rekwiżiti meta l-fanali interdipendenti jitħaddmu flimkien. Madankollu, jekk is-sistema ta' fanali interdipendenti li tipprovdi l-funzjoni ta' fanal tal-pożizzjoni ta' wara tiġi installata parzjalment fuq il-komponent fiss u parzjalment fuq komponent li jiċċaqlaq, il-fanal(i) interdipendenti speċifikat(i) mill-Applikant għandu/għandhom jissodisfa(w) ir-rekwiżit tal-viżibilità ġeometrika fuq barra l-vettura, u r-rekwiżiti kolorimetriċi u fotometriċi, fil-pożizzjonijiet fissi kollha tal-komponent(i) li jiċċaqlaq/jiċċaqilqu. F'dan il-każ, ir-rekwiżit tal-viżibilità ġeometrika ġewwa l-vettura għandu jitqies issodisfat jekk din/dawn il-fanal(i) interdipendenti jkun(u) għadu/għadhom jikkonforma(w) mal-valuri preskritti fiż-żona tad-distribuzzjoni tad-dawl għall-approvazzjoni tal-apparat, fil-pożizzjonijiet fissi kollha tal-komponent(i) li jiċċaqlaq/jiċċaqilqu.

6. INTENSITÀ TAD-DAWL MITFUGĦ

6.1. Id-dawl mitfugħ minn kull wieħed miż-żewġ apparati għandu jkollu, fl-assi ta' referenza, intensità mhux inqas mill-intensità minima u mhux aktar mill-intensità massima speċifikati hawn taħt:

Intensità luminuża minima f'cd Intensità luminuża massima f'cd meta jintuża bħala Fanal uniku Fanal (uniku) immarkat “D” (il-paragrafu 4.2.2.6) 6.1.1. Fanali tal-pożizzjoni ta' quddiem, fanal li jimmarka t-truf tal-vettura fuq quddiem tal-kategorija A jew AM 4 140 70 6.1.2. Fanali tal-pożizzjoni ta' quddiem inkorporati f'fanal ta' quddiem jew fanal taċ-ċpar ta' quddiem 4 140 — 6.1.3. Fanali tal-pożizzjoni ta' wara, fanal li jimmarka t-truf tal-vettura fuq wara 6.1.3.1. R, R1 jew RM1 (stabbli) 4 17 8,5 6.1.3.2. R2 jew RM2 (varjabbli) 4 42 21 6.1.4. Fanali tal-waqfien 6.1.4.1. S1 (stabbli) 60 260 130 6.1.4.2. S2 (varjabbli) 60 730 365 6.1.4.3. S3 (stabbli) 25 110 55 6.1.4.4. S4 (varjabbli) 25 160 80

6.1.5. Għal tagħmir ta' żewġ fanali jew iktar, l-intensità totali m'għandhiex taqbeż il-valur massimu preskritt għal fanal uniku.

6.1.6. Meta tagħmir ta' żewġ fanali indipendenti jew iktar soġġett għall-approvazzjoni tat-tip bħala fanali tal-kategorija “D” li għandhom l-istess funzjoni jiġi kkunsidrat bħala fanal uniku, dan għandu jikkonforma mar-rekwiżiti għall-:

(a) Intensità massima jekk il-fanali kollha jiġu mixgħula flimkien;

(b) Intensità minima jekk xi fanal minnhom ma jaħdimx.

6.1.7. F'każ li ma jaħdimx fanal uniku li jkollu aktar minn sors tad-dawl wieħed għandhom japplikaw dawn id-dispożizzjonijiet li ġejjin:

6.1.7.1. Grupp ta' sorsi tad-dawl, b'ċirkwit apposta biex jekk xi wieħed minnhom ma jaħdimx iwaqqaf lill-oħrajn kollha milli jitfgħu d-dawl, għandu jitqies li hu sors tad-dawl wieħed.

6.1.7.2. Il-fanal għandu jikkonforma mal-intensità minima meħtieġa fit-tabella tad-distribuzzjoni tad-dawl standard fl-ispazju kif muri fl-Anness 4 meta kwalunkwe wieħed mis-sorsi tad-dawl ma jaħdimx. Madankollu, għall-fanali ddisinjati għal żewġ sorsi tad-dawl biss, 50 fil-mija tal-intensità minima fl-assi tar-referenza tal-fanal għandu jitqies suffiċjenti, sakemm nota fil-formola ta' komunikazzjoni tiddikjara li l-fanal huwa biss għall-użu fuq vettura mgħammra b'sinjalatur operattiv li jindika meta xi wieħed minn dawn iż-żewġ sorsi tad-dawl ma jibqax jaħdem.

6.2. 'Il barra mill-assi ta' referenza u fiż-żoni angolari definiti fid-dijagrammi fl-Anness 1 ta' dan ir-Regolament, l-intensità tad-dawl mitfugħ minn kull wieħed miż-żewġ apparati provduti għandha:

6.2.1. F'kull direzzjoni li tikkorrispondi għall-punti fit-tabella tad-distribuzzjoni tad-dawl riprodotta fl-Anness 4 ta' dan ir-Regolament, ma tkunx inqas mill-prodott matematiku tal-valur minimu speċifikat fit-tabella tal-paragrafu 6.1 imsemmi hawn fuq, u l-perċentwali speċifikat fit-tabella msemmija tad-direzzjoni inkwistjoni;

6.2.2. F'ebda direzzjoni fl-ispazju li minnu huwa viżibbli l-apparat tas-sinjali bid-dawl, taqbeż il-valur massimu speċifikat fit-tabella tal-paragrafu 6.1 imsemmi hawn fuq;

6.2.3. Madankollu, intensità luminuża ta' 60 cd għandha tkun permessa għall-fanali tal-pożizzjoni ta' wara inkorporati reċiprokament ma' fanali tal-waqfien (ara l-paragrafu 6.1.3 ta' hawn fuq) f'livell aktar baxx mill-pjan li jifforma angolu ta' 5° mal-pjan orizzontali u 'l isfel minnu.

6.2.4. Barra minn hekk, 6.2.4.1. Fiż-żoni ddefiniti fid-dijagrammi fl-Anness 1, l-intensità luminuża tad-dawl mitfugħ m'għandhiex tkun inqas minn 0,05 cd għall-fanali tal-pożizzjoni ta' quddiem u ta' wara u għall-fanali li jimmarkaw it-truf tal-vettura, mhux inqas minn 0,3 cd għall-apparati tal-kategoriji S1, S3 u għal dawk tal-kategorijj S2 u S4 binhar; m'għandhiex tkun inqas minn 0,07 cd għall-apparati tal-kategoriji S2 u S4 billejl; 6.2.4.2. Jekk fanal tal-pożizzjoni ta' wara u/jew fanal li jimmarka t-truf tal-vettura fuq wara jiġi/u inkorporat(i) reċiprokament ma' fanal tal-waqfien li jipproduċi intensità luminuża stabbli jew varjabbli, il-proporzjon bejn l-intensitajiet luminużi attwalment imkejla taż-żewġ fanali meta jinxtegħlu simultanjament bl-intensità tal-fanal tal-pożizzjoni ta' wara jew tal-fanal li jimmarka t-truf tal-vettura meta jinxtegħel waħdu għandu jkun ta' mill-inqas 5:1 fiż-żona delimitata mil-linji dritti orizzontali li jgħaddu minn ± 5° V u l-linji dritti vertikali li jgħaddu minn ± 10° H tat-tabella tad-distribuzzjoni tad-dawl. Jekk fanal wieħed miż-żewġ fanali inkorporati reċiprokament jew it-tnejn li huma jkollu/jkollhom aktar minn sors tad-dawl wieħed u jitqies(u) bħala fanal uniku, il-valuri li għandhom jitqiesu huma dawk miksuba bis-sorsi tad-dawl kollha qed jiffunzjonaw. 6.2.4.3. Id-disposizzjonijiet tal-paragrafu 2.2 tal-Anness 4 ta' dan ir-Regolament fuq varjazzjonijiet lokali tal-intensità għandhom jiġu osservati.

6.3. L-intensitajiet għandhom jitkejlu bis-sors(i) tad-dawl mixgħula kontinwament u, fil-każ ta' apparati li jarmu dawl aħmar, fid-dawl ikkulurit.

6.4. Fil-każ ta' apparati tal-kategoriji R2, RM2, S2 u S4 il-ħin li jgħaddi bejn l-enerġizzazzjoni tas-sors(i) tad-dawl u l-output tad-dawl imkejjel fuq l-assi tar-referenza sabiex jintlaħaq 90 fil-mija tal-valur imkejjel skont il-paragrafu 6.3 ta' hawn fuq għandu jitkejjel għal-livelli estremi ta' intensità luminuża prodotta mill-apparat. Il-ħin imkejjel sabiex tinkiseb l-intensità luminuża l-aktar baxxa m'għandux ikun itwal mill-ħin imkejjel sabiex tinkiseb l-ogħla intensità luminiża.

6.5. Il-kontroll tal-intensità varjabbli ma għandux jiġġenera sinjali li jikkawżaw intensitajiet luminużi:

6.5.1. 'Il barra mill-medda speċifikata fil-paragrafu 6.1 ta' hawn fuq u

6.5.2. Li jkunu akbar mill-intensità luminuża massima stabbli rispettiva speċifikata fil-paragrafu 6.1 għall-apparat speċifiku: (a) Għal sistemi li jiddependu biss fuq kundizzjonijiet ta' matul il-jum u matul il-lejl: skont il-kundizzjonijiet ta' matul il-lejl (b) Għal sistemi oħra: skont il-kundizzjonijiet standard (3).

6.6. L-Anness 4, li jirreferi għalih il-paragrafu 6.2.1 ta' hawn fuq, jagħti dettalji dwar il-metodi tal-kejl li għandhom jintużaw.

7. PROĊEDURA TAT-TEST

7.1. Il-kejl kollu, fotometriku u kolorimetriku, għandu jsir:

7.1.1. Fil-każ ta' fanal b'sors tad-dawl sostitwibbli, jekk ma jkunx provdut minn tagħmir elettroniku għall-kontroll tas-sors ta' dawl jew kontroll ta' intensità varjabbli, b'sors tad-dawl standard mhux ikkulurit jew ikkulurit tal-kategorija preskritta għall-apparat, provdut bil-vultaġġ: (a) Fil-każ tal-bozza/bozoz tal-filament, li jkun meħtieġ biex jipproduċi l-fluss luminuż ta' referenza meħtieġ għal dik il-kategorija tal-bozza tal-filament; (b) Fil-każ tas-sors(i) tad-dawl LED b'vultaġġ ta' 6,75 V, 13,5 V jew 28,0 V; il-valur tal-fluss luminuż prodott għandu jiġi kkoreġut. Il-fattur ta' korrezzjoni huwa l-proporzjon bejn il-fluss luminuż oġġettiv u l-valur tal-fluss luminuż miksub bil-vultaġġ applikat.

7.1.2. Fil-każ ta' fanal mgħammar b'sorsi tad-dawl li mhumiex sostitwibbli (bozoz tal-filament u oħrajn), f'6,75 V, 13,5 V jew 28,0 V rispettivament.

7.1.3. Fil-każ ta' sistema li tuża tagħmir elettroniku għall-kontroll tas-sors tad-dawl jew kontroll ta' intensità varjabbli, li jkun parti mill-fanal (4) li japplika fit-terminali tad-dħul tal-fanal il-vultaġġ iddikjarat mill-manifattur jew, jekk mhux indikat, 6,75 V, 13,5 V jew 28,0 V, rispettivament.

7.1.4. Fil-każ ta' sistema li tuża tagħmir elettroniku għall-kontroll tas-sors tad-dawl jew kontroll ta' intensità varjabbli li ma jkunx parti mill-fanal, il-vultaġġ iddikjarat mill-manifattur għandu jiġi applikat fit-terminali tad-dħul tal-fanal.

7.2. Madankollu, fil-każ ta' sorsi tad-dawl imħaddma minn kontroll ta' intensità varjabbli għall-ksib ta' intensità luminuża varjabbli, il-kejl fotometriku għandu jitwettaq skont id-deskrizzjoni tal-applikant.

7.3. Il-laboratorju tat-test għandu jirrikjedi mill-manifattur it-tagħmir għall-kontroll tas-sors tad-dawl jew kontroll ta' intensità varjabbli meħtieġ biex jiġu fornuti s-sors tad-dawl u l-funzjonijiet applikabbli.

7.4. Il-vultaġġ li jrid jiġi applikat lill-fanal għandu jiġi nnotat fil-formola ta' komunikazzjoni fl-Anness 2 ta' dan ir-Regolament.

7.5. Għandhom jiġu ddeterminati l-limiti tal-wiċċ apparenti fid-direzzjoni tal-assi ta' referenza ta' apparat tas-sinjali bid-dawl.

7. 6. Fil-każ ta' fanal tal-waqfien tal-kategorija S3 jew S4, li huwa maħsub li jiġi installat ġewwa l-vettura, plejt jew plejts kampjun (f'każ ta' possibbiltajiet differenti) kif provdut(i) (ara l-paragrafu 2.2.5) għandhom jiġu pożizzjonati quddiem il-fanal li jkun se jiġi ttestjat, fil-pożizzjoni(jiet) ġeometrika/ġeometriċi kif deskritt fid-disinn/disinji tal-applikazzjoni (ara l-paragrafu 2.2.1).

8. IL-KULUR TAD-DAWL MITFUGĦ

Il-kulur tad-dawl mitfugħ fiż-żona tal-grilja tad-distribuzzjoni tad-dawl definita fil-paragrafu 2 tal-Anness 4 għandu jkun aħmar jew abjad. 'Il barra minn din iż-żona ma għandha tiġi osservata ebda varjazzjoni mmarkata ta' kulur. Għall-verifika ta' dawn il-karatteristiċi kolorimetriċi, għandha tiġi applikata l-proċedura tal-ittestjar deskritta fil-paragrafu 7 ta' dan ir-Regolament.

Madankollu, għall-fanali mgħammra b'sorsi tad-dawl li mhumiex sostitwibbli (bozoz tal-filament u oħrajn), il-karatteristiċi kolorimetriċi għandhom jiġu vverifikati bis-sorsi tad-dawl preżenti fil-fanal, skont is-subparagrafu rilevanti tal-paragrafu 7.1 ta' dan ir-Regolament.

Fil-każ ta' fanal tal-waqfien tal-kategorija S3 jew S4, li jkun maħsub sabiex jitwaħħal ġewwa l-vettura, il-karatteristiċi kolorimetriċi għandhom jiġu verifikati bl-agħar kumbinazzjoni(jiet) ta' fanal u tieqa/twieqi ta' wara jew plejt(s) kampjun.

Dawn ir-rekwiżiti għandhom japplikaw ukoll fil-medda tal-intensità luminuża varjabbli prodotta minn:

(a) Fanali tal-pożizzjoni ta' wara tal-kategorija R2;

(b) Fanali li jimmarkaw it-truf tal-vettura fuq wara tal-kategorija RM2;

(c) Fanali tal-waqfien tal-kategoriji S2 u S4.

9. KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom jikkonformaw ma' dawk stabbiliti fl-Appendiċi 2 tal-Ftehim (E/ECE/324-E/ECE/TRANS/505/Rev.2), bir-rekwiżiti li ġejjin:

9.1. Il-fanali approvati skont dan ir-Regolament għandhom jiġu mmanifatturati b'mod li jikkonformaw mat-tip approvat billi jissodisfaw ir-rekwiżiti stabbiliti fil-paragrafi 6 u 8 ta' hawn fuq.

9.2. Għandu jkun hemm konformità mar-rekwiżiti minimi għall-konformità tal-proċeduri tal-kontroll tal-produzzjoni stabbiliti fl-Anness 5 ta' dan ir-Regolament.

9.3. Għandu jkun hemm konformità mar-rekwiżiti minimi għat-teħid ta' kampjuni minn spettur stabbiliti fl-Anness 6 ta' dan ir-Regolament.

9.4. L-awtorità li tat l-approvazzjoni tat-tip tista', fi kwalunkwe ħin, tivverifika l-metodi tal-kontroll tal-konformità applikati f'kull faċilità ta' produzzjoni. Il-frekwenza normali ta' dawn il-verifiki għandha tkun ta' darba kull sentejn.

10. PENALI GĦAL NUQQAS TA' KONFORMITÀ TAL-PRODUZZJONI

10.1. L-approvazzjoni mogħtija fir-rigward tal-apparat tista' tiġi rtirata jekk ma jiġux issodisfati l-kundizzjonijiet stipulati hawn fuq.

10.2. Jekk Parti Kontraenti għall-Ftehim li tapplika dan ir-Regolament tirtira approvazzjoni li tkun tat qabel, għandha minnufih tavża b'dan lill-Partijiet Kontraenti l-oħra li japplikaw dan ir-Regolament, permezz ta' kopja tal-formola ta' komunikazzjoni konformi mal-mudell fl-Anness 2 ta' dan ir-Regolament.

11. PRODUZZJONI MWAQQFA GĦALKOLLOX

Jekk id-detentur tal-approvazzjoni jieqaf għalkollox mill-manifattura ta' apparat approvat skont dan ir-Regolament, huwa għandu jinforma b'dan lill-awtorità li tkun tat l-approvazzjoni. Meta tirċievi l-komunikazzjoni rilevanti, dik l-awtorità għandha minnufih tgħarraf b'dan lill-Partijiet l-oħra fil-Ftehim li japplikaw dan ir-Regolament, u dan permezz ta' kopja tal-formola ta' komunikazzjoni konformi mal-mudell fl-Anness 2 ta' dan ir-Regolament.

12. RIMARKI RIGWARD IL-KULURI U APPARATI PARTIKOLARI

Il-Partijiet Kontraenti tal-Ftehim li huwa anness miegħu dan ir-Regolament mhumiex preklużi skont l-Artikolu 3 ta' dak il-Ftehim milli jipprojbixxu, għal apparat installat fuq vetturi reġistrati minnhom, ċerti kuluri li hemm dispożizzjonijiet dwarhom f'dan ir-Regolament, jew milli jipprojbixxu għall-kategoriji kollha jew għal ċerti kategoriji ta' vetturi reġistrati minnhom fanali tal-waqfien li jkollhom biss intensità luminuża stabbli.

13. ISMIJIET U INDIRIZZI TA' SERVIZZI TEKNIĊI RESPONSABBLI MIT-TWETTIQ TA' TESTIJIET TA' APPROVAZZJONI U TAL-AWTORITAJIET GĦALL-APPROVAZZJONI TAT-TIP

Il-Partijiet għall-Ftehim li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli mit-twettiq tat-testijiet ta' approvazzjoni u tal-Awtoritajiet għall-Approvazzjoni tat-Tip li jagħtu l-approvazzjonijiet u lilhom għandhom jintbagħtu l-formoli li jiċċertifikaw approvazzjoni jew estensjoni jew rifjut jew irtirar ta' approvazzjoni jew ta' produzzjoni mwaqqfa għalkollox, maħruġa f'pajjiżi oħra.

14. DISPOŻIZZJONIJIET TRANŻITORJI

14.1. Fanali tas-sinjali bid-dawl li mhumiex mgħammra b'fanali bil-filament u fanali tal-waqfien tal-kategorija S3 maħsuba biex jiġu installati ġewwa vettura.

14.1.1. Sa mid-data ta' meta jidħol fis-seħħ is-Suppliment 6 għas-serje ta' emendi 02 ta' dan ir-Regolament, l-ebda Parti Kontraenti li tapplika dan ir-Regolament ma għandha tirrifjuta li tagħti approvazzjonijiet skont dan ir-Regolament kif ġie emendat mis-Suppliment 6 għas-serje ta' emendi 02.

14.1.2. Sa mis-36 xahar wara d-data ta' meta jidħol fis-seħħ tas-Suppliment 6 għas-serje ta' emendi 02, il-Partijiet Kontraenti li japplikaw dan ir-Regolament għandhom jagħtu l-approvazzjonijiet dment li t-tip tal-fanali kif deskritti fil-paragrafu 14.1 ta' hawn fuq jissodisfa r-rekwiżiti ta' dan ir-Regolament kif ġie emendat mis-Suppliment 6 għas-serje ta' emendi 02.

14.1.3. Il-Partijiet Kontraenti li japplikaw dan ir-Regolament ma għandhomx jirrifjutaw li jagħtu estenzjonijiet ta' approvazzjonijiet għas-serje ta' emendi preċedenti ta' dan ir-Regolament.

14.1.4. Il-Partijiet Kontraenti li japplikaw dan ir-Regolament għandhom ikomplu jagħtu approvazzjonijiet lil dawk it-tipi ta' fanali kif deskritti fil-paragrafu 14.1 ta' hawn fuq li jissodisfaw ir-rekwiżiti ta' dan ir-Regolament kif ġie emendat mis-serje ta' emendi preċedenti fil-perjodu ta' 36 xahar ta' wara d-data tad-dħul fis-seħħ tas-Suppliment 6 għas-serje ta' emendi 02.

14.2. L-installazzjoni tal-fanali, fuq vettura, deskritta fil-Paragrafu 14.1 ta' hawn fuq.

14.2.1. Sa mid-data tad-dħul fis-seħħ tas-Suppliment 6 għas-serje ta' emendi 02, l-ebda Parti Kontraenti li tapplika dan ir-Regolament ma għandha tipprojbixxi t-twaħħil fuq vetturi ta' fanali kif deskritti fil-paragrafu 14.1 ta' hawn fuq, li jkunu ġew approvati skont dan ir-Regolament kif ġie emendat mis-Suppliment 6 għas-serje ta' emendi 02.

14.2.2. Il-Partijiet Kontraenti li japplikaw dan ir-Regolament għandhom ikomplu jippermettu t-twaħħil ta' fanali fuq vetturi kif deskritti fil-paragrafu 14.1 ta' hawn fuq, approvat għal dan ir-Regolament kif ġie emendat mis-serje ta' emendi preċedenti fil-perjodu ta' 48 xahar ta' wara d-data tad-dħul fis-seħħ tas-Suppliment 6 għas-serje ta' emendi 02.

14.2.3. Meta jiskadi l-perjodu ta' 48 xahar wara d-data tad-dħul fis-seħħ tas-Suppliment 6 għas-serje ta' emendi 02, il-Partijiet Kontraenti li japplikaw dan ir-Regolament jistgħu jipprojbixxu t-twaħħil ta' fanali deskritti fil-paragrafu 14.1 ta' hawn fuq li ma jissodisfawx ir-rekwiżiti ta' dan ir-Regolament kif ġie emendat mis-Suppliment 6 għas-serje ta' emendi 02 fuq vettura ġdida li tkun ingħatat approvazzjoni tat-tip jew approvazzjoni individwali aktar minn 24 xahar wara d-dħul fis-seħħ tas-Suppliment 6 għas-serje ta' emendi 02 ta' dan ir-Regolament.

14.2.4. Meta jiskadi perjodu ta' 60 xahar wara d-data tad-dħul fis-seħħ tas-Suppliment 6 għas-serje ta' emendi 02, il-Partijiet Kontraenti li japplikaw dan ir-Regolament jistgħu jipprojbixxu t-twaħħil ta' fanali deskritti fil-paragrafu 14.1 ta' hawn fuq li ma jissodisfawx ir-rekwiżiti ta' dan ir-Regolament kif ġie emendat mis-Suppliment 6 għas-serje ta' emendi 02 fuq vettura ġdida li tkun irreġistrata l-ewwel darba aktar minn 60 xahar wara d-data tad-dħul fis-seħħ tas-Suppliment 6 għas-serje ta' emendi 02 ta' dan ir-Regolament.

(1) Kif definit fir-Riżoluzzjoni Konsolidata dwar il-Kostruzzjoni tal-Vetturi (R.E.3), dokument ECE/TRANS/WP.29/78/Rev.2, para.2.

(2) In-numri li jiddistingwu l-Partijiet Kontraenti għall-Ftehim tal-1958 huma riprodotti fl-Anness 3 għar-Riżoluzzjoni Konsolidata dwar il-Kostruzzjoni tal-Vetturi (R.E.3), dokument ECE/TRANS/WP.29/78/Rev.2/Amend.1.

(3) Viżibilità tajba (medda ottika meteoroloġika — meteorological optical range — MOR > 2 000 m definita skont WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(4) Għall-fini ta' dan ir-Regolament “li jkun parti mill-fanal” tfisser li jkun fiżikament inkluż fil-bodi tal-fanal jew li jkun estern, separat jew le, iżda fornut mill-manifattur tal-fanal bħala parti mis-sistema tal-fanal.

ANNESS 1 FANALI TAL-POŻIZZJONI TA' QUDDIEM U TA' WARA, FANALI LI JIMMARKAW IT-TRUF TAL-VETTURA U FANALI TAL-WAQFIEN: ANGOLI MINIMI MEĦTIEĠA GĦAD-DISTRIBUZZJONI TAD-DAWL FL-ISPAZJU TA' DAWN IL-FANALI (1) Fil-każijiet kollha, l-angoli minimi vertikali tad-distribuzzjoni tad-dawl fl-ispazju huma 15° fuq u 15° taħt l-orizzontali għall-kategoriji kollha ta' apparat inklużi f'dan ir-Regolament, minbarra: (a) Għal fanali maħsuba biex jiġu installati bil-Pjan H tagħhom f'għoli ta' mmuntar ta' inqas minn 750 mm 'l fuq mill-art, li għalih huma 15° fuq u 5° taħt l-orizzontali; (b) Fanali fakultattivi maħsuba biex jiġu installati bil-Pjan H tagħhom f'għoli ta' mmuntar ta' aktar minn 2 100 mm 'l fuq mill-art, li għalih huma 5° fuq u 15° taħt l-orizzontali; (c) Għal fanal tal-waqfien tal-kategorija S3 jew S4 li għalihom huma 10° 'l fuq u 5° 'l isfel mill-orizzontali; L-angoli orizzontali minimi għad-distribuzzjoni tad-dawl fl-ispazju: Fanali tal-pożizzjoni ta' quddiem Test ta 'immaġni Assi ta' referenza Vettura Direzzjoni tas-sewqan Test ta 'immaġni Assi ta' referenza Vettura Direzzjoni tas-sewqan Taħt il-pjan H għall-fanali tal-pożizzjoni ta' quddiem maħsuba biex jiġu installati b'dan il-pjan f'għoli ta' mmuntar ta' inqas minn 750 mm 'l fuq mill-art. Test ta 'immaġni Fanal li jimmarka t-truf tal-vettura fuq wara (RM1, RM2) Assi ta' referenza Fanal li jimmarka t-truf tal-vettura fuq quddiem (AM) Assi ta' referenza Vettura Vettura Fanali tal-pożizzjoni ta' wara Test ta 'immaġni Direzzjoni tas-sewqan Assi ta' referenza Test ta 'immaġni Direzzjoni tas-sewqan Assi ta' referenza Taħt il-pjan H għall-fanali tal-pożizzjoni ta' wara maħsuba biex jiġu installati b'dan il-pjan f'għoli ta' mmuntar ta' inqas minn 750 mm 'l fuq mill-art. Fanali tal-waqfien (S1 u S2) Test ta 'immaġni Direzzjoni tas-sewqan Assi ta' referenza Fanali tal-waqfien (S3 u S4) Test ta 'immaġni Assi ta' referenza Direzzjoni tas-sewqan Taħt il-pjan H għall-fanali tal-waqfien (S1 u S2) maħsuba biex jiġu installati b'dan il-pjan f'għoli ta' mmuntar ta' inqas minn 750 mm 'l fuq mill-art. Test ta 'immaġni Assi ta' referenza Vettura (1) L-angoli murija f'dawn id-dijagrammi huma tajbin għal apparati li jiġu mmuntati fuq in-naħa tal-lemin tal-vettura. Il-vleġeġ jippuntaw lejn in-naħa ta' quddiem tal-vettura.

ANNESS 2 Test ta 'immaġni KOMUNIKAZZJONI (Format massimu: A4 (210 × 297 mm)) (1) maħruġa minn: Isem l-amministrazzjoni li tikkonċerna (2): Approvazzjoni mogħtija Approvazzjoni estiża Approvazzjoni rifjutata Approval withdrawn Produzzjoni mwaqqfa għalkollox ta’ tip ta’ apparat skont ir-Regolament Nru 7 Approvazzjoni Nru Estensjoni Nru 1. L-isem jew il-marka kummerċjali tal-apparat: 2. L-isem tal-manifattur għat-tip ta’ apparat: 3. L-isem u l-indirizz tal-manifattur: 4. Jekk applikabbli, l-isem u l-indirizz tar-rappreżentant tal-manifattur: 5. Imressqa għall-approvazzjoni fi: 6. Is-Servizz Tekniku responsabbli mit-twettiq tat-testijiet ta’ approvazzjoni: 7. Data tar-rapport maħruġ minn dak is-Servizz: 8. In-numru tar-rapport maħruġ minn dak is-Servizz: 9. Deskrizzjoni konċiża: 9.1. Skont il-kategorija tal-fanal: Għal immuntar fuq barra jew fuq ġewwa jew it-tnejn (2) Kulur tad-dawl mitfugħ: aħmar/abjad (2) Numru, kategorija u għamla tas-sors(i) tad-dawl: Vultaġġ u potenza: Kodiċi speċifiku ta’ identifikazzjoni tal-modulu tas-sors tad-dawl: Għall-għoli ta’ mmuntar limitat biss ugwali għal jew inqas minn 750 mm ‘il fuq mill-art: iva/le (2) Kundizzjonijiet ġeometriċi tal-installazzjoni u varjazzjonijiet relatati, jekk ikun hemm: Applikazzjoni ta’ tagħmir elettroniku għall-kontroll tas-sors tad-dawl/kontroll ta’ intensità varjabbli: (a) Li jkun parti mill-fanal: iva/le (2) (b) Li ma jkunx parti mill-fanal: iva/le (2) Vultaġġ(i) tad-dħul fornut(i) minn tagħmir elettroniku għall-kontroll tas-sors tad-dawl/kontroll ta’ intensità varjabbli: Il-manifattur u n-numru ta’ identifikazzjoni tat-tagħmir elettroniku għall-kontroll tas-sors tad-dawl/kontroll ta’ intensità varjabbli (meta t-tagħmir għall-kontroll tas-sors tad-dawl ikun parti mill-fanal iżda ma jkunx inkluż fil-bodi tal-fanal): Intensità luminuża varjabbli: iva/le (2) Test ta 'immaġni 9.2. Funzjoni(jiet) prodotti minn fanal interdipendenti li jifforma parti minn sistema ta’ fanali interdipendenti: Fanal tal-pożizzjoni ta’ quddiem iva/le (2) Fanal tal-pożizzjoni ta’ wara R1 iva/le (2) Fanal tal-pożizzjoni ta’ wara R2 iva/le (2) Fanal tal-waqfien S1 iva/le (2) Fanal tal-waqfien S2 iva/le (2) Fanal tal-waqfien S3 iva/le (2) Fanal tal-waqfien S4 iva/le (2) Fanal li jimmarka t-truf tal-vettura iva/le (2) 10. Il-pożizzjoni tal-marka tal-approvazzjoni: 11. Ir-raġuni(jiet) għall-estensjoni (jekk ikun applikabbli): 12. Approvazzjoni mogħtija/estiża/rifjutata/irtirata (2): 13. Post: 14. Data: 15. Firma: 16. Il-lista ta’ dokumenti depożitati mal-Awtorità għall-Approvazzjoni tat-Tip li tat l-approvazzjoni hija annessa ma’ din il-komunikazzjoni u tista’ tinkiseb fuq talba. (1) In-numru li jiddistingwi l-pajjiż li jkun ta/estenda/irrifjuta/irtira approvazzjoni (ara d-dispożizzjonijiet tal-approvazzjoni fir-Regolament). (2) Aqta’ fejn ma japplikax.

ANNESS 3 EŻEMPJI TA' ARRANĠAMENTI TAL-MARKI TAL-APPROVAZZJONI 1. FANAL TAL-POŻIZZJONI TA' QUDDIEM L-apparat li jkollu l-marka tal-approvazzjoni li tidher hawn fuq huwa fanal tal-pożizzjoni ta' quddiem approvat fil-Pajjiżi l-Baxxi (E4), bin-numru tal-approvazzjoni 221 skont ir-Regolament Nru 7. In-numru msemmi viċin is-simbolu “A” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. Il-vleġġa orizzontali tindika n-naħa li fuqha jintlaħqu l-ispeċifikazzjonijiet fotometriċi sa angolu ta' 80° H. Il-vleġġa vertikali li tibda minn segment orizzontali u diretta 'l isfel tindika għoli ta' mmuntar permissibbli ugwali għal jew inqas minn 750 mm mill-art għal dan l-apparat. 2. FANAL TAL-POŻIZZJONI TA' WARA L-apparat li jkollu l-marka tal-approvazzjoni li tidher hawn fuq huwa fanal tal-pożizzjoni ta' wara approvat fil-Pajjiżi l-Baxxi (E4) bin-numru tal-approvazzjoni 221 skont ir-Regolament Nru 7, li jista' jintuża wkoll f'tagħmir ta' żewġ fanali tal-pożizzjoni ta' wara. In-numru msemmi taħt is-simbolu “R1D” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. In-nuqqas ta' vleġġa jfisser li, kemm fuq il-lemin kif ukoll fuq ix-xellug, l-ispeċifikazzjonijiet fotometriċi meħtieġa jintlaħqu sa angolu ta' 80° H. 3. FANAL LI JINDIKA T-TRUFIJIET TAL-VETTURA FUQ QUDDIEM L-apparat li jkollu l-marka tal-approvazzjoni li tidher hawn fuq huwa fanal li jindika t-trufijiet tal-vettura fuq quddiem approvat fi Franza (E2), bin-numru tal-approvazzjoni 125 skont ir-Regolament Nru 7. In-numru msemmi taħt is-simbolu “AM” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. Il-vleġġa orizzontali tindika l-ġenb li fuqu l-ispeċfikazzjonijiet fotometriċi meħtieġa huma milħuqa sa angolu ta' 80° H. 4. FANAL LI JINDIKA T-TRUFIJIET TAL-VETTURA FUQ WARA L-apparat li jkollu l-marka tal-approvazzjoni li tidher hawn fuq huwa fanal li jindika t-trufijiet tal-vettura fuq wara b'intensità luminuża varjabbli approvat fl-Italja (E3), bin-numru tal-approvazzjoni 122 skont ir-Regolament Nru 7. In-numru msemmi taħt is-simbolu “RM” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. Il-vleġġa orizzontali tindika l-ġenb li fuqu l-ispeċfikazzjonijiet fotometriċi meħtieġa huma milħuqa sa angolu ta' 80° H. 5. FANAL TAL-WAQFIEN L-apparat li jkollu l-marka tal-approvazzjoni li tidher hawn fuq huwa fanal tal-waqfien b'livell wieħed ta' illuminazzjoni approvat fil-Pajjiżi l-Baxxi (E4) bin-numru tal-approvazzjoni 221 skont ir-Regolament Nru 7. In-numru msemmi taħt is-simbolu “S1” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. 6. APPARAT LI JINKLUDI KEMM FANAL TAL-POŻIZZJONI TA' WARA KIF UKOLL FANAL TAL-WAQFIEN L-apparat li jkollu l-marka tal-approvazzjoni li tidher hawn fuq huwa apparat li jinkludi kemm fanal tal-pożizzjoni ta' wara kif ukoll fanal tal-waqfien b'intensità luminuża varjabbli, approvat fil-Pajjiżi l-Baxxi (E4) bin-numru tal-approvazzjoni 221 skont ir-Regolament Nru 7. In-numru msemmi taħt is-simbolu “R2D-S2D” jindika li l-approvazzjoni ngħatat skont ir-rekwiżiti tar-Regolament Nru 7 kif emendat mis-serje ta' emendi 02. Il-fanal tal-pożizzjoni ta' wara huwa inkorporat f'fanal tal-waqfien, it-tnejn b'intensità luminuża varjabbli, li jista' jintuża wkoll f'tagħmir ta' żewġ fanali. In-nuqqas ta' vleġġa jfisser li, kemm fuq il-lemin kif ukoll fuq ix-xellug, l-ispeċifikazzjonijiet fotometriċi meħtieġa jintlaħqu sa angolu ta' 80° H. Nota: In-numru tal-approvazzjoni u s-simboli addizzjonali għandhom jitpoġġew viċin iċ-ċirku u jew fuq jew taħt l-ittra “E” jew fuq il-lemin jew fuq ix-xellug ta' dik l-ittra. Iċ-ċifri tan-numru tal-approvazzjoni għandhom ikunu fuq l-istess naħa tal-ittra “E” u jħarsu lejn l-istess direzzjoni. In-numru tal-approvazzjoni u s-simbolu addizzjonali inkluż in-numru tas-serje tal-emendi tar-Regolament inkwistjoni, fejn applikabbli, għandhom jitpoġġew dijametrikament faċċata ta' xulxin. L-użu tan-numri Rumani bħala numru tal-approvazzjoni għandu jiġi evitat sabiex ma jkunx hemm konfużjoni ma' simboli oħra. 7. L-IMMARKAR TA' FANALI INDIPENDENTI L-eżempju ta' hawn fuq jikkorrispondi għall-marki ta' lenti maħsuba biex tintuża f'tipi differenti ta' fanali. Din il-marka tal-approvazzjoni tindika li l-apparat ġie approvat fi Spanja (E9) taħt in-numru tal-approvazzjoni 1432 u jinkludi: Fanal taċ-ċpar ta' wara (F) approvat skont ir-Regolament Nru 38 fil-verżjoni oriġinali tiegħu, Fanal indikatur tad-direzzjoni ta' wara tal-kategorija 2a approvat skont is-serje ta' emendi 01 tar-Regolament Nru 6, Fanal tar-rivers (AR) approvat skont ir-Regolament Nru 23 fil-verżjoni oriġinali tiegħu, Fanal tal-pożizzjoni ta' wara aħmar (R) approvat skont is-serje ta' emendi 02 tar-Regolament Nru 7, Fanal tal-waqfien b'livell wieħed ta' illuminazzjoni (S1) approvat skont is-serje ta' emendi 02 tar-Regolament Nru 7. 8. MARKI SIMPLIFIKATI TA' FANALI RAGGRUPPATI, IKKOMBINATI JEW INKORPORATI REĊIPROKAMENT META ŻEWĠ FANALI JEW IKTAR IKUNU PARTI MILL-ISTESS TAGĦMIR (Il-linji vertikali u orizzontali jiskematizzaw il-forma tal-apparat tas-sinjali bid-dawl. Dawn mhumiex parti mill-marka tal-approvazzjoni). Mudell A Mudell B Mudell D Nota: Dawn it-tlett eżempji ta' marki tal-approvazzjoni (mudelli A, B u C) jirrappreżentaw tlett varjabbli possibbli għall-immarkar ta' apparat tat-tidwil meta żewġ fanali jew aktar ikunu parti mill-istess tagħmir ta' fanali raggruppati, ikkombinati jew inkorporati reċiprokament. Dawn jindikaw li l-apparat ġie approvat fil-Pajjiżi l-Baxxi (E4) taħt in-numru tal-approvazzjoni 3333 u jinkludi: Retro-riflettur ta' klassi IA approvat skont is-serje ta' emendi 02 tar-Regolament Nru 3; Fanal indikatur tad-direzzjoni ta' wara b'intensità luminuża varjabbli (kategorija 2b) approvat skont is-serje ta' emendi 01 tar-Regolament Nru 6, Fanal tal-pożizzjoni ta' wara aħmar b'intensità luminuża varjabbli (R2) approvat skont is-serje ta' emendi 02 tar-Regolament Nru 7, Fanal taċ-ċpar ta' wara b'intensità luminuża varjabbli (F2) approvat skont ir-Regolament Nru 38 fil-verżjoni oriġinali tiegħu, Fanal tar-rivers (AR) approvat skont ir-Regolament Nru 23 fil-verżjoni oriġinali tiegħu, Fanal tal-waqfien b'intensità luminuża varjabbli (S2) approvat skont is-serje ta' emendi 02 tar-Regolament Nru 7. Nota: It-tliet eżempji ta' marki tal-approvazzjoni (mudelli D, E u F) ta' hawn taħt jikkorrispondu għal apparat tat-tidwil li jkollu marka tal-approvazzjoni li jinkludi: Fanal tal-pożizzjoni ta' quddiem approvat skont is-serje ta' emendi 02 tar-Regolament Nru 7; Fanal ta' quddiem b'raġġ tal-passaġġ iddisinjat għat-traffiku fuq il-lemin u x-xellug u raġġ tas-sewqan b'intensità massima inkluża bejn 86 250 u 111 250 candelas (indikat bin-numru “30”), approvat skont is-serje ta' emendi 02 fir-Regolament Nru 20, Fanal taċ-ċpar ta' quddiem approvat skont is-serje ta' emendi 02 tar-Regolament Nru 19; Fanal indikatur tad-direzzjoni ta' quddiem tal-kategorija 1a approvat skont is-serje ta' emendi 01 tar-Regolament Nru 6. Mudell D Mudell E Mudell F 9. FANAL INKORPORAT REĊIPROKAMENT MA' FANAL TA' QUDDIEM L-eżempju ta' hawn fuq jikkorrispondi għall-marki ta' lenti maħsuba biex tintuża f'tipi differenti ta' fanali ta' quddiem, jiġifieri: Jew Fanal ta' quddiem b'raġġ tal-passaġġ iddisinjat għal traffiku fuq il-lemin u fuq ix-xellug u raġġ tas-sewqan b'intensità massima inkluż bejn 86 250 u 111 250 candelas (indikat bin-numru “30”) approvat fil-Ġermanja (E1) skont ir-rekwiżiti tar-Regolament Nru 8 kif emendat mis-serje ta' emendi 04, li jkun inkorporat reċiprokament ma' Fanal tal-pożizzjoni ta' quddiem approvat skont is-serje ta' emendi 02 tar-Regolament Nru 7; Jew Fanal ta' quddiem b'raġġ tal-passaġġ iddisjat għat-traffiku fuq il-lemin u fuq ix-xellug u raġġ tas-sewqan, approvat fil-Ġermanja (E1) skont ir-rekwiżiti tar-Regolament Nru 1 kif emendat bis-serje ta' emendi 01 li huwa inkorporat reċiprokament mal-istess fanal tal-pożizzjoni ta' quddiem bħal hawn fuq; Jew Anke kwalunkwe wieħed mill-fanali ta' quddiem imsemmija hawn fuq approvati bħala fanal uniku. Il-bodi ewlieni tal-fanal ta' quddiem għandu jkollu l-uniku numru tal-approvazzjoni validu, pereżempju: jew jew jew 10. MODULI TA' SORSI TAD-DAWL Il-modulu tas-sors tad-dawl li jkollu l-kodiċi ta' identifikazzjoni li jidher hawn fuq ikun ġie approvat ma' fanal approvat fl-Italja (E3) bin-numru tal-approvazzjoni 17325. 11. FANALI INTERDIPENDENTI L-immarkar ta' fanal interdipendenti li jkun jifforma parti minn sistema ta' fanali interdipendenti billi jipprovdi: Fanal indikatur tad-direzzjoni ta' wara (kategorija 2a) approvat skont is-serje ta' emendi 01 tar-Regolament Nru 6, Fanal tal-pożizzjoni (tal-ġenb) ta' wara aħmar (R1) approvat skont is-serje ta' emendi 02 tar-Regolament Nru 7, Dan huwa mmarkat ukoll Y peress li huwa fanal interdipendenti li jifforma parti minn sistema ta' fanali interdipendenti, Fanal tal-waqfien b'intensità luminuża varjabbli (S2) approvat skont is-serje ta' emendi 02 tar-Regolament Nru 7. L-immarkar ta' fanal interdipendenti li jkun jifforma parti minn sistema ta' fanali interdipendenti billi jipprovdi: Fanal tal-pożizzjoni (tal-ġenb) ta' wara aħmar (R1) approvat skont is-serje ta' emendi02 tar-Regolament Nru 7, Dan huw mmarkat ukoll Y peress li huwa fanal interdipendenti li jifforma parti minn sistema ta' fanali interdipendenti, Fanal tar-rivers (AR) approvat skont ir-Regolament Nru 23 fil-verżjoni oriġinali tiegħu.

ANNESS 4 KEJL FOTOMETRIKU 1. METODI TA' KEJL 1.1. Waqt li jsir il-kejl fotometriku, ir-riflessi ta' interferenza għandhom jiġu evitati permezz ta' għata addattat. 1.2. Fil-każ li r-riżultati tal-kejl jiġu kkontestati, il-kejl għandu jsir b'tali mod li jissodisfa dawn ir-rekwiżiti li ġejjin: 1.2.1. Id-distanza tal-kejl għandha tkun tali li tkun applikabbli l-liġi tal-invers tal-kwadrat tad-distanza; 1.2.2. It-tagħmir tal-kejl għandu jkun tali li l-apertura angolari tar-riċevitur kif tidher miċ-ċentru ta' referenza tal-fanal tkun bejn minuti angolari u grad wieħed (10′ u 1°); 1.2.3. Ir-rekwiżit tal-intensità għal direzzjoni partikolari ta' osservazzjoni għandu jitqies bħala ssodisfat jekk dan ir-rekwiżit jintlaħaq f'direzzjoni li tiddevja b'mhux aktar minn kwart ta' grad (15′) mid-direzzjoni tal-osservazzjoni. 1.3. Fil-każ fejn l-apparat jista' jiġi installat fuq il-vettura f'aktar minn pożizzjoni waħda jew f'żona ta' pożizzjonijiet differenti, il-kejl fotometriku għandu jiġu ripetut għal kull pożizzjoni jew għall-pożizzjonijiet estremi taż-żona tal-assi ta' referenza speċifikata mill-manifattur. 2. 2. Tabella tad-distribuzzjoni tad-dawl standard Tabella tad-distribuzzjoni tad-dawl għal fanal tal-waqfien tal-kategorija S3 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Id-direzzjoni H = 0° u V = 0° tikkorrispondi għall-assi ta' referenza. (Fuq il-vettura dan huwa orizzontali, parallel mal-wiċċ loġitudinali medjan tal-vettura u orjentat fid-direzzjoni meħtieġa ta' viżibilità). Dan l-assi jgħaddi miċ-ċentru ta' referenza. Il-valuri li jidhru fit-tabella jagħtu, għad-diversi direzzjonijiet tal-kejl, l-intensitajiet minimi bħala perċentwali tal-minimu meħtieg fl-assi għal kull fanal (fid-direzzoni H = 0° u V = 0°). 2.2. Fiż-żona ta' distribuzzjoni tad-dawl tal-paragrafu 2., li tidher b'mod skematiku bħala grilja, id-disinn tad-dawl għandu jkun sostanzjalment uniformi tant li l-intensità tad-dawl f'kull direzzjoni ta' parti miż-żona ffurmata mil-linji tal-grilja tilħaq tal-anqas il-valur perċentwali minimu l-aktar baxx li jidher fuq il-linji tal-grilja madwar id-direzzjoni inkwistjoni. 2.3. Madankollu f'każ fejn l-apparat ikun maħsub biex jiġi mmuntat f'għoli ta' 750 mm jew anqas mill-art, l-intensità fotometrika tiġi vverifikata biss sa angolu ta' 5° 'l isfel. 3. KEJL FOTOMETRIKU TA' FANALI L-effiċjenza fotometrika għandha tiġi vverifikata: 3.1. Għas-sorsi tad-dawl (bozoz tal-filament u oħrajn) li mhumiex sostitwibbli: bis-sorsi tad-dawl preżenti fil-fanali, skont is-subparagrafu rilevanti tal-paragrafu 7.1 ta' dan ir-Regolament. 3.2. Għas-sors(i) tad-dawl sostitwibbli: Meta mgħammra b'sors(i) tad-dawl b'vultaġġ ta' 6,75 V, 13,5 V jew 28,0 V, il-valuri tal-intensità luminuża prodotti għandhom jiġu kkoreġuti. Għall-bozoz tal-filament, il-fattur ta' korrezzjoni huwa l-proporzjon bejn il-fluss luminuż ta' referenza u l-valur medju tal-fluss luminuż miksub bil-vultaġġ applikat (6,75 V, 13,5 V jew 28,0 V). Għas-sorsi tad-dawl LED, il-fattur ta' korrezzjoni huwa l-proporzjon bejn il-fluss luminuż oġġettiv u l-valur medju tal-fluss luminuż miksub bil-vultaġġ applikat (6,75 V, 13,5 V jew 28,0 V). Il-flussi luminużi attwali ta' kull sors tad-dawl użat ma għandhomx jiddevjaw aktar minn 5 fil-mija mill-valur medju. Alternattivament, u fil-każ tal-bozoz tal-filament biss, tista' tintuża bozza tal-filament standard waħda, f'kull waħda mill-pożizzjonijiet individwali, imħaddma bil-fluss ta' referenza tagħha u bil-kejlijiet individwali f'kull pożizzjoni magħduda ma' xulxin. 3.3. Għal kwalunkwe fanal tas-sinjali bid-dawl għajr dawk mgħammra b'bozza/bozoz tal-filament, il-valuri tal-intensitajiet luminużi, imkejla wara minuta waħda u wara 30 minuta ta' tħaddim, għandhom jissodisfaw ir-rekwiżiti minimi u massimi. Id-distribuzzjoni tal-intensità luminuża wara minuta waħda ta' tħaddim tista' tiġi kkalkolata mid-distribuzzjoni tal-intensità luminuża wara 30 minuta ta' tħaddim billi jiġi applikat, f'kull punt tat-test, il-proporzjon tal-intensitajiet luminużi imkejla f'HV wara minuta waħda u wara 30 minuta ta' tħaddim.

ANNESS 5 IR-REKWIŻITI MINIMI GĦALL-PROĊEDURI TA' KONTROLL TAL-KONFORMITÀ TAL-PRODUZZJONI 1. ĠENERALI 1.1. Mill-aspetti mekkaniċi u ġeometriċi, ir-rekwiżiti għall-konformità jitqiesu ssodisfati jekk id-differenzi ma jeċċedux id-devjazzjonijiet inevitabbli tal-manifattura koperti fir-rekwiziti ta' dan ir-Regolament. 1.2. Fir-rigward tal-prestazzjonijiet fotometriċi, il-konformità tal-fanali prodotti fi kwantità kbira ma għandhiex tiġi kkontestata jekk, meta jiġu ttestjati l-prestazzjonijiet fotometriċi ta' kull fanal magħżul b'mod aleatorju skont il-paragrafu 7 ta' dan ir-Regolament, rispettivament: 1.2.1. L-ebda valur imkejjel ma jiddevja b'mod mhux favorevoli b'aktar minn 20 fil-mija mill-valuri preskritti f'dan ir-Regolament; 1.2.2. Jekk, fil-każ ta' fanal mgħammar b'sors ta' dawl sostitwibbli u jekk ir-riżultati tat-test deskritt hawn fuq ma' jissodisfawx ir-rekwiżiti, it-testijiet fuq il-fanali għandhom jiġu ripetuti billi jintuża sors tad-dawl standard ieħor. 1.3. Għandu jkun hemm konformità mal-koordinati tal-kromatiċità meta t-test isir bil-kundizzjonijiet tal-paragrafu 7 ta' dan ir-Regolament. 2. REKWIŻITI MINIMI GĦALL-VERIFIKAZZJONI TA' KONFORMITÀ MILL-MANIFATTUR Għal kull tip ta' fanal, id-detentur tal-marka tal-approvazzjoni għandu jwettaq tal-anqas it-testijiet li ġejjin, f'intervalli xierqa. Dawn it-testijiet għandhom isiru skont id-dispożizzjonijiet ta' dan ir-Regolament. Jekk jittieħdu kampjuni u jirriżulta li skont it-tip ta' test li jkun sarilhom ma jikkonformawx, iridu jerġgħu jittieħdu kampjuni oħrajn u jerġgħu jiġu ttestjati. Il-manifattur irid jieħu l-passi meħtieġa biex jiżgura l-konformità tal-prodott. 2.1. In-natura tat-testijiet It-testijiet tal-konformità f'dan ir-Regolament għandhom ikopru l-karatteristiċi fotometriċi u kolorimetriċi. 2.2. Metodi użati fit-testijiet 2.2.1. It-testijiet ġeneralment isiru skont il-metodi stipulati f'dan ir-Regolament. 2.2.2. Fi kwalunkwe test tal-konformità magħmul mill-manifattur, jistgħu jintużaw metodi ekwivalenti bil-kunsens tal-awtorità kompetenti li hi responsabbli għat-testijiet tal-approvazzjoni. Hija r-responsabbiltà tal-manifattur li jipprova li l-metodi li juża huma ekwivalenti għal dawk li hemm stipulati fir-Regolament. 2.2.3. L-applikazzjoni tal-paragrafi 2.2.1 u 2.2.2 teħtieġ il-kalibrar regolari tal-apparat tat-test u l-korrelazzjoni tiegħu mal-kejl magħmul minn awtorità kompetenti. 2.2.4. F'kull każ il-metodi ta' referenza stipulati f'dan ir-Regolament huma l-istandard li magħhom iridu jimxu l-metodi użati, speċjalment għall-għanijiet amministrattivi tal-verifika u l-prova tal-kampjuni 2.3. Kif jittieħdu l-kampjuni Il-kampjuni tal-fanali għandhom jingħażlu b'mod aleatorju mill-produzzjoni ta' grupp uniformi. Grupp uniformi jfisser sett ta' fanali tal-istess tip, definit skont il-metodi ta' produzzjoni tal-manifattur. Il-verifika ġeneralment tkopri il-produzzjoni ta' serje ta' prodotti meħudin minn fabbriki individwali. Manifattur jista' jgħaqqad flimkien rekords dwar l-istess tip minn bosta fabbriki, sakemm dawn joperaw bl-istess sistema ta' kwalità u l-istess ġestjoni tal-kwalità. 2.4. Karatteristiċi fotometriċi mkejlin u rreġistrati Il-fanal kampjun għandu jsirlu kejl fotometriku għall-valuri minimi fil-punti elenkati fl-Anness 4 u għall-verifika tal-koordinati ta' kromatiċità meħtieġa. 2.5. Il-kriterji li jirregolaw l-aċċettabilità Il-manifattur huwa responsabbli għat-twettiq ta' studju ta' statistika tar-riżultati tat-test u għad-definizzjoni, bi ftehim mal-awtorità kompetenti, tal-kriterji li jirregolaw l-aċċettabilità tal-prodotti tiegħu biex jintlaħqu l-ispeċifikazzjonijiet stabbiliti għall-verifika tal-konformità tal-prodotti fil-paragrafu 9.1 ta' dan ir-Regolament. Il-kriterji għall-kejl tal-aċċettabilità għandhom ikunu tali li, b'livell ta' fiduċja ta' 95 %, il-probabbiltà minima li jgħaddu minn verifika għal għarrieda skont l-Anness 6 (l-ewwel teħid ta' kampjuni) tkun ta' 0,95.